Af RitstjórnÞann 9. janúar 2020 Síðast uppfært 9. janúar 2020 Á meðan nútíma kapítalismi blómstrar sem aldrei fyrr eigum við ekki sjens . Katrín Baldursdóttir skrifar : Það er í raun alveg furðulegt en samt skiljanlegt að fólk skuli ekki átta sig á því að það er sama hvað einstaklingurinn puðar við að leggja sig fram til að hamla gegn hamfarahlýnun í sínu daglega lífi , hefur það lítið að segja meðan stórfyrirtæki leika lausum hala við að eyðileggja jörðina . Það er eins og að pissa upp í vindinn að puða við að flokka ruslið á meðan stóru skrímslin , stórfyrirtækin , hafa sína hentisemi við að skemma jörðina á skítugum skónum með slíkum afköstum að annað eins hefur aldrei áður þekkst . Á meðan nútíma kapítalismi blómstrar sem aldrei fyrr eigum við ekki sjens . Hins vegar virðist svo vera að fólk eigi auðveldara með að sjá fyrir sér heimsenda en afnám kapítalismans . Og hvers vegna er það ? Það er vegna þess að auðmenn og stjórnmálaelítan í heiminum sjá til að viðhalda kerfinu með því að heilaþvo fólk í gegnum fjölmiðla . Það eru auðkýfingar sem eiga flesta stóru fjölmiðlana í heiminum . Þessir auðkýfingar fjarstýra stjórnmálaelítunni sem er kostuð af þeim ríku . Það er mikill misskilningur að fjölmiðlar starfi í þágu almennings . Fjölmiðlar starfa í þágu eigenda sinna . Ef við tökum Ísland sem dæmi þá er Morgunblaðið í eigu stórútgerðamanna og Fréttablaðið að mestu í eigu auðmanns , Helga Magnússonar , sem tilheyrt hefur Samtök atvinnulífsins í gegnum sinn rekstur og hefur verið umsvifamikill í íslensku viðskiptalífi árum saman . Nútíma kapítalismi gengur allur út á það að hámarka hagsmuni auðmanna . Þar liggur metnaðurinn . Að ná í ódýra peninga á lágum vöxtum . Vöxtum sem almenningi stendur ekki til boða . Kerfið er uppbyggt þannig að auðvelt er fyrir auðmenn að ná þessum markmiðum . Síðan liggur metnaður margra alþjóðlegra stórfyrirtækja líka í því að fá sem ódýrasta vinnuaflið og fólk sem ekki er í verkalýðsfélögum . Innflutt vinnuafl , fátækt fólk og konur eru þar helsti markhópurinn . Þannig að það eru ekki bara peningarnir sem liggja undir hjá auðmönnum heimsins heldur líka mannskepnan . Allt fyrir gróðann . Alveg sama hvað . Maður og náttúra mega ekki standa í veginum . Og kerfið á að passa upp á það . Þetta er nútíma kapítalismi og nýfrjálshyggja . Bókin History of the World in Seven Cheap Things : A Guied to Capitalism , Nature , and the Future of the Planet og fjallað er um í þessari grein fjallar meðal annars um þennan skuggalega veruleika og varnarleysi almennings í heimi nýfrjálshyggju og kapítalisma .